मोदी से मुलाकात के बाद मस्क ने कहा- जल्द टेस्ला भारत में होगी
India will become a manufacturing hub for American companies, अमेरिकी कंपनियों के लिए मैन्युफैक्चरिंग हब बनेगा भारत
प्रधानमंत्री नरेंद्र मोदी ने अमेरिकी यात्रा के दूसरे दिन बुधवार को ई-कार बनाने वाली कंपनी टेस्ला के सीईओ एलन मस्क से मुलाकात की। मोदी से मिलने के बाद मस्क ने कहा कि सस्टेनेबल एनर्जी के भविष्य के लिए भारत में सौर-पवन ऊर्जा की अच्छी संभावनाएं हैं।
एलन मस्क ने कहा कि मैं मोदी का फैन हूं, जल्द टेस्ला भारत में होगी। हम भारत में सौर और पवन ऊर्जा के माध्यम से टिकाऊ बिजली उत्पादन और बैटरी में ऊर्जा भंडारण के लिए क्षमता भी देख रहे हैं।
हम भारत में स्टारलिंक ले जाने के बारे में भी सोच रहे हैं जो कि भारत के दूरदराज इलाकों में इंटरनेट पहुंचाने में मदद कर सकती है।
मस्क टेस्ला की अगली फैक्ट्री के लिए जगह तलाश रहे हैं। इस महीने की शुरुआत में उन्होंने फ्रांस के राष्ट्रपति इमैनुएल मैक्रों से मुलाकात की थी।
बता दें कि मोदी बुधवार को वॉशिंगटन पहुंचे। यहां एंड्रयू एयरपोर्ट पर राजकीय सम्मान के साथ पीएम मोदी का स्वागत किया गया। उन्हें 21 तोपों की सलामी दी गई। अब दुनिया की नजरें दोनों देशों के बीच संभावित रक्षा, नवीन ऊर्जा और मैन्युफैक्चरिंग के क्षेत्र में होने वाले करार पर टिकी हैं।
माना जा रहा है कि सेमीकंडक्टर्स के क्षेत्र में बड़े करार हो सकते हैं। पीएम ने दुनिया की अग्रणी कंपनी माइक्रोन के सीईओ संजय मेहरोत्रा के साथ वन टू वन मीटिंग की।
इस दौरे के बाद भारत अमेरिकी कंपनियों के लिए मैन्यूफैक्चरिंग का नया हब बन सकता है। इसके तहत जेट इंजन की मैन्युफैक्चरिंग भी भारत में हो सकती है। इससे पहले न्यूयॉर्क में प्रधानमंत्री मोदी ने शिक्षाविदों और थिंक टैंक समूहों के सदस्यों से मुलाकात की।
मोदी से मुलाकात के बाद अमेरिकी अरबपति निवेशक रे डेलियो ने अमेरिकी कंपनियों से भारत में निवेश बढ़ाने का आग्रह किया। जनरल इलेक्ट्रिक कंपनी और भारत की हिंदुस्तान एयरोनॉटिक्स भारत के लड़ाकू विमानों के लिए इंजन बनाने के लिए मोदी की यात्रा के दौरान एक समझौते पर हस्ताक्षर करने के लिए तैयार हैं। उन्होंने जेट इंजन बनाने वाली जनरल इलेक्ट्रिकल के सीईओ एच लॉरेंस कल्प के साथ भी मीटिंग की।
मोदी के दौरे से वॉशिंगटन पहुंचे 12 हजार प्रवासी
इन दिनों भारतीय प्रवासियों की सबसे पसंदीदा जगह वॉशिंगटन डीसी बन गई है। अगले दो दिन प्रधानमंत्री मोदी के कार्यक्रमों में हिस्सा लेने के लिए अमेरिका के 50 राज्यों से 12 हजार प्रवासी जुट रहे हैं। व्हाइट हाउस के आसपास के सभी होटल्स के करीब सारे रूम बुक हैं।
होटल हिल्टन गार्डन इन मैरियट और होटल वॉशिंगटन के मैनेजर बताते हैं कि यहां ऑक्यूपेंसी 98% पहुंच गई है। किराया भी करीब दोगुना हो गया है। पहले जो रूम 12 हजार रुपए में मिलते थे, वो 25 हजार में मिल रहे हैं।
अटलांटा से आए राज नीलपाला कहते हैं कि उन्हें फ्लाइट टिकट लेने में काफी मुश्किल आई। 25 हजार रुपए वाली फ्लाइट के दाम 75 हजार रुपए तक पहुंच गए। ऐसे में 9 घंटे का सफर तय करके रोड से आना पड़ा।
सिएटल से आईं नेहा अग्रवाल ने बताया कि वो 98 हजार रुपए की रिटर्न टिकट लेकर तीन दिन के लिए यहां पहुंची हैं। यहां प्रधानमंत्री कम से कम 18 मीटिंग्स करेंगे और दो बार भारतवंशियों को संबोधित करेंगे। व्हाइट हाउस के आसपास करीब 150 आर्टिस्ट परफॉर्मेंस देंगे, लेकिन बारिश ने थोड़ा खलल डाल दिया है। यहां बारिश हो रही है और 22 जून को तेज बारिश की 70% संभावना है।
निवेश लाने के लिए मोदी के दौरे की टाइमिंग बेहद सटीक
एक्सपर्ट्स का मानना है कि भारत में अमेरिकी निवेश लाने के लिए मोदी के दौरे की टाइमिंग इससे बेहतर नहीं हो सकती थी। वजह यह है कि धीमी वैश्विक अर्थव्यवस्था के बीच भारत तेजी से ग्रोथ कर रहा है। सिटी ग्रुप के इकोनॉमिस्ट समीरन चक्रवर्ती और बकर जैदी ने लंदन में इक्विटी और निश्चित आय वाले इंवेस्टर्स से कहा- भारत अपने सुनहरे दौर में है।
